ቢሮው ዕድሜያቸው ለትምርት የደረሱ 12ሺ ሕፃናትን ወደ ትምህርት ገበታ ሊያስገባ ነው
 -በመጪው የትምህርት ዘመን ዕድሜያቸው ለትምርት የደረሱ 12ሺ ሕፃናትን ወደ ትምህርት ገበታ ለማስገባት ጥረት እንደሚደረግ የጋምቤላ ክልል ትምህርት ቢሮ አስታውቀዋል፡፡የቢሮው ኃላፊ አቶ አሽኔ እስቲን ለዋልታ እንደገለጹት ትምህርት የሚያቋርጡ ተማሪዎችን እንዳያቋርጡ ከማድረግ ጎን ለጎን የቤት ለቤት አሰሳ በመጠቀም ጭምር በመጪው የትምህርት ዘመን 12ሺ ዕድሜያቸው ለትምህርት የደረሱ ሕፃናት ወደ ትምሀርት ገበታ ይገባሉ፡፡በ2005 የትምህርት ዘመን በክልሉ ከ117ሺ 600 በላይ ተማሪዎች በአንደኛና በሁለተኛ ደረጃ ትምህርት ቤቶች ትምህርታቸውን መከታተላቸውን የገለጹት አቶ አሽኔ ንጥር የተማሪዎች ተሳትፎም 94 ነጥብ 9 በመቶ መድረሱን አስረድተዋል፡፡እንደ ኃላፊው ገለጻ የትምህርት ጥራትን ለማስጠበቅ የትምርት ቤት ማሻሻያ መርሃ ግብር ከ9 ነጥብ 4 ሚልየን ብር በላይ በሆነ ወጪ በተጠናቀቀው በጀት ዓመት ተከናውኗል፡፡በክልሉ ያለውን ትምህርት ጥራት ይበልጥ ለማሳደግም የክልሉ አመራሮች፣ መምህራን፣ ወላጆችና ተማሪዎች የሚሳተፉባቸው መድረኮች ወደፊት እንደሚዘጋጁ አቶ አሽኔ መናገራቸውን ዋልታ ኢንፎርሜሽን ማዕከል ዘግቧል፡፡